section_heading: Povijest
paragraph_text: U Zagrebu je u svibnju 1937. godine gostovao londonski Chelsea i donekle se purgerima revanširao u ime Liverpoola. Godinu ranije Građanski je svladao momčad Liverpoola s 5-1, no ovom su prilikom slavili – Englezi. Društvo iz Londona pobijedilo je s 1-0 u utakmici u kojoj je Građanski, unatoč porazu, igrao vrlo dobro i stvarao prilike. Zanimljivo je da je utakmicu u Zagrebu sudio tada poznati engleski djelitelj pravde Walter Lewington. Nogometaši Chelseaja odsjeli su u hotelu Esplanade, došli su dva dana prije utakmice, trenirali na igralištu Građanskog, čak organizirali i dva izleta u zagrebačku okolicu. Utakmica je odigrana u četvrtak, između dva završna vikenda u državnom prvenstvu. Građanski je u tom trenutku već i matematički osigurao naslov prvaka, a tom prilikom zagrebačkoj je publici predstavio i veliko pojačanje, proslavljenoga vratara reprezentacije, Franju Glasera, koji je dotad nastupao za velikoga rivala purgera, beogradski BSK.<ref>gnkdinamo.hr Na današnji dan 27.5.1937.' (pristupljeno 18. srpnja 2020.)